**Újiráz Községi Önkormányzat Képviselő-testületének**

**5/2019 (VI. 05.) önkormányzati rendelete**

**a helyi közművelődési feladatok ellátásáról**

Újiráz Községi Önkormányzat Képviselő-testülete az Alaptörvény 32. cikk (1) bekezdés a) pontjában, a Magyarország helyi önkormányzatairól szóló 2011. évi CLXXXIX. törvény 13. § (1) bekezdés 7. pontjában, a muzeális intézményekről, a nyilvános könyvtári ellátásról és a közművelődésről szóló 1997. évi CXL. törvény (a továbbiakban: Közművelődési törvény) 73. § (2) bekezdésében, a 76. § (1)-(2) bekezdésében és a 77. § (1) bekezdésében meghatározott feladatkörében eljárva, továbbá a Közművelődési törvény 79. § (1) bekezdésében és a 83/A. § (1) bekezdésében kapott felhatalmazás alapján, Újiráz Községi Önkormányzat Képviselő-testületének az Önkormányzat Szervezeti és Működési Szabályzatáról szóló 9/2014 (XII.16) önkormányzati rendeletében biztosított véleményezési jogkörében eljárva, a képviselő-testület Művelődési, Szociális és Ügyrendi bizottsága véleményének kikérésével a következőket rendeli el:

**I. rész**

**Általános rendelkezések**

**1. §**

**A rendelet célja**

E rendelet célja, hogy Újiráz Községi Önkormányzat (a továbbiakban: Önkormányzat) a helyi társadalom művelődési érdekeinek és kulturális szükségleteinek figyelembevételével, a helyi lehetőségek, sajátosságok alapján meghatározza az önkormányzat közművelődési feladatait, azok ellátási formáját, módját és mértékét.

**2. §**

**Alapelvek**

Az Önkormányzat a község minden polgárának és közösségének biztosítja azon jogát, hogy

a) megismerhesse a kulturális javakat és ezek jelentőségét a történelem alakulásában, a nemzeti, nemzetiségi önismeret formálásában, valamint az ezek védelmével kapcsolatos ismereteket a könyvtári szolgáltatások, az oktatás, a közművelődés, az ismeretterjesztés, a sajtó és a tömegtájékoztatás útján,

b) a kulturális alapellátás keretében igénybe vegye a nyilvános könyvtári ellátás rendszerét, a közművelődési intézmény szolgáltatásait,

c) műveltségét, készségeit életének minden szakaszában gyarapítsa, közművelődési jogai érvényesítése céljából közösséget hozzon létre, s külön jogszabályban meghatározottak szerint szervezetet alapítson, működtessen,

d) e törvény szerint művelődési céljai megvalósításához közművelődési közösségi színteret, szervező, szervezeti és tartalmi segítséget kapjon.

**3. §**

Az Önkormányzat közművelődési feladatot ellátó egységei, a feladatellátásban résztvevő szervek, személyek nem lehetnek elkötelezettek egyetlen vallás, világnézet vagy politikai irányzat mellett sem.

**4. §**

**A rendelet hatálya**

A rendelet és az Önkormányzat által ellátott közművelődési tevékenység hatálya kiterjed az Önkormányzat illetékességi területén a közművelődési tevékenység megvalósulásában résztvevőkre.

**II. rész**

**Az Önkormányzat közművelődési feladatai**

**5. §**

**Az Önkormányzat által biztosított közművelődési alapszolgáltatások köre**

(1) Az Önkormányzat a helyi társadalom művelődési érdekeinek és kulturális szükségleteinek figyelembevételével, a helyi lehetőségek, sajátosságok alapján az alábbi közművelődési alapszolgáltatások biztosításáról gondoskodik:

a) művelődő közösségek létrejöttének elősegítése, működésük támogatása, fejlődésük segítése, a közművelődési tevékenységek és a művelődő közösségek számára helyszín biztosítása, ennek keretében:

aa) a művelődő közösségnek rendszeres és alkalomszerű művelődési vagy közösségi tevékenysége végzésének helyszínét biztosítja,

ab) a művelődő közösség számára bemutatkozási lehetőségeket teremt,

ac) fórumot szervez a művelődő közösségek vezetőinek részvételével, ahol a művelődő közösségek megfogalmazhatják a feladatellátással kapcsolatos észrevételeiket, javaslataikat,

(2) Az Önkormányzat a helyi közművelődési tevékenységek keretében az alábbi feladatokat támogatja:

a)       Olyan ismeretterjesztő szerveződések és tevékenységek támogatása, melyek biztosítják a résztvevők testi, szellemi jólétének javítását, életminőségének növelését, különféle szabadidős tevékenységek végzését.

b)      A településen fellelhető értékek, hagyományok feltárása, gyűjtése, gondozása, rendszerbe foglalása, az utókor számára elérhetővé tétele.

c)       A szabadidő kulturált eltöltéséhez szükséges feltételek biztosítása, nyilvános olvasóterem működtetése, a közönség számára internet hozzáférési lehetőség biztosítása.

d)      A helyi lakosság önkéntes összefogásán alapuló kezdeményezések, civil szervezetek tevékenységének támogatása, a helyi társadalmi csoportok közti kapcsolatrendszer kiépítése, és gondozása, közösségi élet szervezése.

e)       Idősek, hátrányos helyzetben lévő társadalmi csoportok bevonása a kulturális életbe, kapcsolatteremtés, kommunikáció biztosítása, közös program szervezése a helyi társadalom egyéb rétegeivel.

f)        A szabadidő kulturális célú eltöltéséhez, a szórakozási közösségi igényekhez szükséges feltételek biztosítása.

g)       Nemzeti és társadalmi, települési ünnepek, rendezvények szervezése, lebonyolítása.

(3) Az Önkormányzat az (1)-(2) bekezdésében meghatározott feladatokon felül további feladatának tekinti és biztosítja a közkönyvtári ellátás jogszabályban rögzített rendszerének működtetését, alapkövetelményeit és meghatározza a működtetés alapfeladatait.

(4) Az Önkormányzat által biztosított közművelődési alapszolgáltatások a lakosság és az önszerveződő közösségek által ingyenesen vehető igénybe, kivéve, amelyeket a közművelődési feladatellátó egység házirendje térítés ellenében nyújtott szolgáltatásként határoz meg.

**III. rész**

**A közművelődési feladatellátás formája, módja, mértéke**

**6. §**

(1) Az Önkormányzat az 5. §-ban foglalt közművelődési alapszolgáltatások folyamatos hozzáférhetőségét, valamint további feladatainak ellátását elsősorban az Önkormányzat által működtetett Arany János Művelődési Ház (4146 Újiráz, Szabadság tér 3.) (a rendelet alkalmazásában és a továbbiakban: Közművelődési Feladatellátó Egység) útján illetve közreműködésével biztosítja, amely egyidejűleg közösségi színtérként is funkcionál.

(2) Az Önkormányzat a kötelező nyilvános könyvtári feladatait a Méliusz Juhász Péter Megyei Könyvtárral kötött együttműködési megállapodás alapján, a megyei hatókörű könyvtár által működtetett Könyvtárellátási Szolgáltató Rendszerhez csatlakozva látja el.

(3) Az Önkormányzat a közművelődési alapszolgáltatások ellátásához szükséges

a) személyi és szakképzettségi feltételeket a Közművelődési Feladatellátó Egység foglalkoztatottjai által biztosítja, de a feladatellátást a képviselő-testület hivatalában foglalkoztatott alkalmazottak is tevékenyen elősegítik.

b) létesítményi és tárgyi feltételeket elsősorban a Közművelődési Feladatellátó Egység erre a célra alkalmas helyiségében és eszközeivel biztosítja, de szükség esetén más, erre alkalmas helyiséget is biztosíthat.

(4) Az Önkormányzatnak a Közművelődési Feladatellátó Egység útján és közreműködésével ellátott feladatai színvonalasabb ellátása érdekében ki kell használnia a pályázati lehetőségeket. A vállalt cél megvalósítása a közművelődési alaptevékenységének ellátását, annak biztonságát nem veszélyeztetheti.

(5) A Művelődési, Szociális és Ügyrendi Bizottság előzetes jóváhagyása szükséges

a) közművelődési megállapodás megkötéséhez

b) közművelődési célú tevékenységet folytató civil szervezetek pénzügyi támogatásához.

**IV. rész**

**A közművelődési feladatellátás támogatása**

**7. §**

(1) Az Önkormányzat e rendeletben meghatározott közművelődési alapszolgáltatások megvalósítására a Közművelődési törvény követelményeinek megfelelően, jogi vagy természetes személlyel közművelődési megállapodást köthet a Közművelődési törvényben meghatározottak szerint. Közművelődési megállapodás közművelődési alapszolgáltatási feladatnak az Önkormányzati illetékességi területén történő részleges vagy teljes ellátására, átvállalására, arra alkalmas természetes vagy jogi személlyel köthető. A megállapodásnak tartalmaznia kell legalább az ellátott közművelődési alapszolgáltatási feladat megnevezését, a felek együttműködési kötelezettségét, és a feladatellátás költségeinek viselésére, illetve a feladatellátás támogatására vonatkozó szabályokat.

(2) Az Önkormányzat támogathatja az önkormányzati közművelődési feladatok ellátásában résztvevő, közművelődési célú tevékenységet folytató civil szervezeteket az államháztartáson kívüli forrás átadásának és átvételének szabályairól szóló önkormányzati rendelet alapján.

(3) A helyi közművelődési feladatok ellátása során a helyi, regionális, országos és nemzetközi kapcsolatok érdekében az Önkormányzat:

a) köznevelési intézménnyel,

b) kulturális feladatot ellátó civil szervezettel,

c) közművelődési, tudományos, művészeti, szociális, egészségügyi és sportszervezettel,

d) Dél-Bihari Szociális Szolgáltató Központtal,

e) a Berettyóújfalui járás önkormányzataival, illetve azok intézményeivel, civil szervezetivel,

f) a Hajdú-Bihar Megyei Önkormányzattal,

g) a helyi Római Katolikus Egyházközséggel

h) Szülőföldünk Újiráz Alapítvánnyal

**V. rész**

**A közművelődési feladatok ellátásának finanszírozása**

**8. §**

1. A közművelődési feladatok ellátásának finanszírozása és forrásai a következők:
2. központi költségvetési támogatás
3. helyi költségvetési forrás (önkormányzati kiegészítés), ide értve a pályázatokhoz biztosítandó önrészt is
4. saját bevétel a feladatellátással összefüggésben
5. pályázati úton elnyerhető támogatás, ideértve az érdekeltségnövelő pályázatot.
6. lakossági, szervezeti támogatások (a vonatkozó államháztartási szabályok betartásával.)

(2) Az Önkormányzat a közművelődési feladatainak ellátása érdekében az 5. § szerinti közművelődési alapszolgáltatások és további feladatainak teljesítéséhez szükséges pénzügyi feltételeket és fedezetet az éves költségvetésében biztosítja. Az Önkormányzat évente a közművelődési feladatainak finanszírozására az e célra adott központi költségvetési támogatás összegénél kevesebbet nem fordíthat.

**VI. rész**

**Záró rendelkezések**

**9. §**

1. Ez a rendelet 2019. május 1-jén lép hatályba.
2. E rendeletet szükség szerint, de legalább 5 évente felül kell vizsgálni.
3. E rendeletet - a helyben szokásos módon történő kihirdetés és a Nemzeti Jogszabálytárba való feltöltésen kívül - a Közművelődési Feladatellátó Egység épületében is ki kell függeszteni, illetve az Önkormányzat honlapján is elérhetővé kell tenni.
4. Hatályát veszti a helyi közművelődési tevékenység támogatásáról szóló 6/2002. (VIII.16.) önkormányzati rendelet.

Újiráz, 2019. június 05.

**Furák Károly     Dr. Illés-Tóth Zoltán**

**polgármester jegyző**

Kihirdetési záradék:

A rendelet kihirdetve:

Újiráz, 2019. június 05.

**Dr. Illés-Tóth Zoltán**

**jegyző**